4. การประกอบธุรกิจของแต่ละสายผลิตภัณฑ์

การประกอบธุรกิจของบริษัท แบ่งตามสายผลิตภัณฑ์ หรือกลุ่มธุรกิจหลักได้ดังนี้

4.1 กลุ่มอุตสาหกรรมการผลิต

  4.1.1 ธุรกิจสิ่งทอและอุปกรณ์ตัดเย็บ

  บริษัทหลักธุรกิจสิ่งทอและอุปกรณ์ตัดเย็บ

(1) ลักษณะผลิตภัณฑ์ หรือบริการ : ผลิตภัณฑ์ของบริษัท ได้แก่ เส้นด้าย
และผ้าผืนโดยผ่านกระบวนการปั่นด้าย การทอผ้า ซึ่งมีทั้งผ้าฝ้าย 100 % ผ้าฝ้ายผสมโพลีเอสเตอร์
และ/หรือใยสังเคราะห์อื่น

ปัจจัยสำคัญที่จะมีผลกระทบต่อโอกาสหรือข้อจำกัดในการประกอบธุรกิจ
ได้แก่บันทึกข้อตกลงการทำธุรกิจ และแนวทางปฎิบัติที่ดี (Code of Conduct)
ที่ลูกค้าให้ผู้ขายทุกรายปฎิบัติ

  (2) การตลาดและภาวะการแข่งขัน

ปัจจุบันสภาวะอุตสาหกรรมสิ่งทอโดยรวม ยังอยู่ในภาวะที่มีการแข่งขันกันอย่างรุนแรง
และมีแนวโน้มที่ถดถอยลง อุปทานมีมากกว่าอุปสงค์
วัตถุดิบที่ใช้ผลิตเป็นวัตถุดิบขั้นพื้นฐานไม่มีวัสดุอื่นใช้ทดแทน

(ก) นโยบายและลักษณะการตลาดของผลิตภัณฑ์

 กลยุทธ์การแข่งขัน มีความคล่องตัวให้สามารถส่งมอบสินค้าตามข้อกำหนดที่ลูกค้าต้องการทั้งทางด้านคุณภาพที่เหมาะกับการใช้งาน จำนวน และกำหนดส่งมอบสินค้า 

ลักษณะลูกค้า แบ่งออกเป็น 2 กลุ่มคือ

1.ผู้ค้าส่ง เพื่อนำไปจำหน่ายต่อ

2.บริษัท / โรงงานสิ่งทอ เพื่อนำไปเป็นวัตถุดิบ

กลุ่มลูกค้าเป้าหมาย : ได้แก่ บริษัท / โรงงานผู้ผลิต และ ผู้ค้าส่งทั้งในประเทศและต่างประเทศ

 การจำหน่ายและช่องทางการจำหน่าย

บริษัทฯ จำหน่ายสินค้าโดยตรงให้กับบริษัทผลิต และผู้ค้าส่งทั้งภายในประเทศและต่างประเทศ
โดยมีสัดส่วนการขายในประเทศ : ต่างประเทศ = 30 : 70

  (ข) สภาพการแข่งขันภายในอุตสาหกรรม

การแข่งขันสินค้าสิ่งทอยังมีความรุนแรงทั้งทางด้านราคา คุณภาพ และการส่งมอบ
ทั้งตลาดในประเทศซึ่งมีการนำเข้าสินค้าราคาถูกจากต่างประเทศที่มีต้นทุนแรงงานต่ำกว่าของไทย
และตลาดต่างประเทศมีคู่แข่งอย่าง จีน อินเดีย ปากีสถาน อินโดนีเซีย เป็นต้น นอกจากนี้ EU
ได้กำหนดแนวทางปฎิบัติที่ดี (Code of Conduct) ในเรื่องการคุ้มครองแรงงาน
และความรับผิดชอบต่อสังคมให้ผู้ขายถือปฎิบัติ

จำนวนของคู่แข่งขัน บริษัทฯ มีคู่แข่งทั้งในประเทศและต่างประเทศ ประมาณ 10 ราย

สถานภาพและศักยภาพในการแข่งขันของบริษัท ยังเป็นที่น่าเชื่อถือของลูกค้าในเรื่องคุณภาพ
และการส่งมอบ

แนวโน้มภาวะอุตสาหกรรมและสภาพการแข่งขันในอนาคต

อัตราการเติบโตตลาดสิ่งทอของปี 2553 มีแนวโน้มเพิ่มขึ้นกว่าปีที่ผ่านมา
แต่เนื่องจากยังอยู่ในช่วงการฟื้นตัวจากวิกฤตเศรษฐกิจโลก จึงยังมีความผันผวน
ด้านปัจจัยที่มีผลกระทบต่อภาวะอุตสาหกรรม เช่นอัตราแลกเปลี่ยนและการจัดหาวัตถุดิบ

(3) การจัดหาผลิตภัณฑ์หรือบริการ

ในปี 2552 ใช้โรงงานที่เขตบางปูในการผลิตสินค้าประเภทสิ่งทอ โดยมีสถานที่ตั้งคือ เขตบางปู
เลขที่ 205 ถ.สุขุมวิท (ระหว่างกม. 39-40) ต.บางปูใหม่ อ.เมือง จ.สมุทรปราการ 10280

  (ก) กำลังการผลิต (บริษัทหลัก)

ปี 2552 ปี 2551 ปี 2550

ปั่นด้าย

  กำลังการผลิต (พันปอนด์) 18,200 18,200 29,400 ผลิตจริง (พันปอนด์) 12,557 13,701
  23,150

2. ทอผ้า

กำลังการผลิต (พั นเมตร) 23,780 28,648 38,400

ผลิตจริง (พันเมตร) 16,025 18,021 32,368

 นโยบายการผลิตที่สำคัญ

บริษัท มุ่งเน้นผลิตสินค้าสิ่งทอประเภท Technical workware
ที่เหมาะสมกับขีดความสามารถของกระบวนการผลิต ตามจำนวนที่ลูกค้าสั่งซื้อ
ซึ่งมีความต้องการสม่ำเสมอ โดยมีการทดสอบ สุ่มตรวจ และติดตามการผลิตตั้งแต่การรับวัตถุดิบ
ถึงส่งสินค้าเข้าคลัง

การจัดหาวัตถุดิบ

วัตถุดิบหลักที่ใช้ในการผลิต ได้แก่ฝ้าย และเส้นใยสังเคราะห์
ซึ่งการจัดหาวัตถุดิบในปีที่ผ่านมามีการสั่งซื้อทั้งจากภายในประเทศและต่างประเทศ
มีมูลค่าคิดเป็นร้อยละ 50.4 และ 49.6 ตามลำดับ

บริษัท ไม่มีการพึ่งพิงผู้จัดจำหน่ายรายใดรายหนึ่ง ที่มีบทบาทสำคัญต่อการอยู่รอดของบริษัท

สภาพปัญหาเกี่ยวกับวัตถุดิบ

เนื่องจากวัตถุดิบส่วนใหญ่มีราคาผันแปรตามอัตราแลกเปลี่ยน และสภาวะตลาดโลก
ราคาเส้นใยฝ้ายมักขึ้นลงตามปริมาณการผลิตในแต่ละฤดูกาล
ส่วนราคาเส้นใยโพลีเอสเตอร์มักอิงราคาน้ำมันในตลาดโลกอีกด้วย ดังนั้นในการจัดซื้อจัดหา
จึงต้องอาศัยประสบการณ์สูง เพื่อให้ได้มาซึ่งวัตถุดิบที่มีคุณภาพเหมาะสมกับสินค้าที่จะผลิต
ในราคาที่สมเหตุสมผล

จำนวนผู้จำหน่ายวัตถุดิบ

ในปี 2552 ได้สั่งซื้อวัตถุดิบจากผู้จำหน่าย รวม 4 ราย

  (ข) ผลกระทบต่อสิ่งแวดล้อม

บริษัทยึดมั่นต่อการดำเนินงานให้เป็นไปตามระเบียบข้อบังคับด้านสิ่งแวดล้อมของทางราชการ
ทั้งในด้านการปฏิบัติและการรายงาน ซึ่งผลการปฏิบัติงาน ในรอบระยะเวลาที่ผ่านมา 3 ปี
ไม่มีข้อพิพาทหรือถูกฟ้องร้องเกี่ยวกับสิ่งแวดล้อม

(4) งานที่ยังไม่ส่งมอบ

การผลิตสินค้าของบริษัทฯ มีลักษณะไม่เป็นงานโครงการหรือชิ้นงานที่มีมูลค่าสูง
จะผลิตตามคำสั่งซื้อของลูกค้า สินค้าที่บริษัทผลิตใช้เวลาผลิตไม่นาน และแต่ละคำสั่งซื้อของลูกค้า
สามารถส่งมอบสินค้าได้ทันตามเวลาที่กำหนดจึงไม่มีงานค้างนานที่ยังไม่ส่งมอบ

  4.1.2 ธุรกิจพลาสติก ยาง และโลหะ

ก. บริษัทหลักโรงงานอุตสาหกรรมผลิตพลาสติก

(1) ลักษณะผลิตภัณฑ์หรือบริการส่วนของพลาสติก
เป็นการบริการรับจ้างผลิตชิ้นส่วนพลาสติกเพื่องานอุตสาหกรรม โดยกรรมวิธีการฉีดขึ้นรูป (
THERMOPLASTIC INJECTION MANUFACTURING)
และกระบวนการผลิตครบวงจรด้วยการบริการตกแต่งพ่นสี การประกอบการ SILK SCREEN
และการ HOT STAMP ตลอดจนรับจ้างผลิตแม่พิมพ์ฉีดพลาสติก ด้วยการนำเทคโนโลยี CAD/CAM
มาใช้ในการออกแบบ และผลิตแม่พิมพ์ (High Speed Machining)
รวมถึงเทคโนโลยี่การขึ้นรูปแม่พิมพ์ด้วยความเร็วสูง

  ผลิตภัณฑ์หลักของสินค้าแยกตามประเภทลูกค้าที่จ้างผลิตมีดังนี้

1. พลาสติกประกอบด้วย ชิ้นส่วนยานยนต์ ชิ้นส่วนเครื่องใช้ไฟฟ้า และ อิเล็กทรอนิกส์
ชิ้นส่วนกระติกน้ำ เป็นต้น

2.  แม่พิมพ์ฉีดพลาสติกเพื่อสนันสนุนการผลิตชิ้นส่วนพลาสติกในข้อ 1
    ซึ่งลูกค้าเป็นผู้จ้างทำผลิตแม่พิมพ์ประกอบด้วยแม่พิมพ์ที่เป็นชิ้นส่วนยานยนต์
    แม่พิมพ์ที่เป็นชิ้นส่วนเครื่องใช้ไฟฟ้า แม่พิมพ์ที่เป็นชิ้นส่วนเครื่องสุขภัณฑ์ และแม่พิมพ์อื่นๆ
    ที่ลูกค้าเป็นผู้จ้างทำ

3.  งานพ่นสีพลาสติกสำหรับชิ้นงานพลาสติกในข้อ 1
    ซึ่งต้องการความสวยงามทั้งสีแห้งเร็วและแห้งช้า

บริษัทไม่มีปัจจัยสำคัญที่มีผลกระทบต่อโอกาส หรือข้อจำกัดในการประกอบธุรกิจ

(2) การตลาดและภาวะการแข่งขัน

  ก. นโยบายและลักษณะการตลาดของผลิตภัณฑ์ หรือบริการที่สำคัญ

กลยุทธ์การแข่งขัน

ด้านผลิตภัณฑ์ (PRODUCT)

1.  กลุ่มอุตสาหกรรมยานยนต์ และจักรยานยนต์
    มีการพัฒนาขีดความสามารถของการผลิตแม่พิมพ์และผลิตภัณฑ์ การพ่นสี
    ครอบคลุมความต้องการและการเติบโตของอุตสาหรรมงานพลาสติก ดังนี้

    - เสริมสร้างขีดความสามารถด้านศูนย์บริการงานพ่นสีเต็มรูปแบบ
    ทั้งผลิตภัณฑ์ภายในและภายนอก(Interior Parts, Exterior Parts)
    เพื่อตอบสนองความต้องการของลูกค้าได้อย่างเต็มรูปแบบ

    - พัฒนาขีดความสามารถผลิตภัณฑ์งานฉีดพลาสติก โดยเริ่มจากการผลิตแม่พิมพ์ระบบ Hot
    Runner, Gas Injection

    - การร่วมมือกับทางลูกค้าพัฒนากระบวนการผลิต VA/VE
    เพื่อเป็นการสร้างมูลค่าเพิ่มในตัวผลิตภัณฑ์ให้กับลูกค้ามากที่สุด

- สร้างทีมงานวิจัยผลิตภัณฑ์ (Engineering Design)
ร่วมพัฒนาผลิตภัณฑ์ร่วมกับทางลูกค้าเพื่อให้เกิดประโยชน์สูงสุดสำหรับผู้บริโภค

2.  กลุ่มอุตสาหกรรมเครื่องใช้ไฟฟ้า และอิเล็กทรอนิกส์
    พัฒนาขีดความสามารถด้านการผลิตเพื่อตอบสนองต้นทุนในการผลิตและการส่งมอบ
    ให้สามารถรองรับการเปลี่ยนแปลงแผนการผลิตแบบทันท่วงที (Delivery on time)

    - พัฒนาขีดความสามารถแบบครบวงจรเพื่อตอบสนองความต้องการของลูกค้าสูงสุด
    เช่นงานฉีดขึ้นรูปพลาสติก ,งานพ่นสี การประกอบชิ้นงาน Silk Screen , Hot Stamp

3. กลุ่มอุตสาหกรรมอื่นๆ อาทิเช่น เครื่องใช้ในครัวเรือน ,เฟอร์นิเจอร์ ,
เครื่องใช้สำนักงานโดยเน้นการมีส่วนร่วมการพัฒนาผลิตภัณฑ์, กระบวนการผลิตต้นทุนต่ำ,
ความหลากหลายและคุณสมบัติต่างๆ
ของวัตถุดิบการผลิตภายในประเทศเพื่อให้ลูกค้าสามารถแข่งขันด้านคุณภาพและราคาในตลาดโลกได้

โดยกลยุทธ์หลักที่บริษัทฯ จะนำมาใช้เพื่อให้บรรลุวัตถุประสงค์ เป้าหมาย และนโยบายของบริษัทฯ
มุ่งเน้นสู่การปรับปรุงพัฒนากระบวนการผลิต ลดขั้นตอนแต่เพิ่มประสิทธิภาพของผลิตภัณฑ์ให้มีมูลค่า
เพื่อตอบสนองความต้องการของลูกค้าอย่างแท้จริง

ด้านราคา (PRICE)

การปรับปรุงประสิทธิภาพ ตลอดจนโครงสร้างของต้นทุนให้มีความเหมาะสม
สามารถแข่งขันได้กับทุกกลุ่มลูกค้าของบริษัทฯ

ช่องทางการจัดจำหน่าย (PLACE)

การเลือกสถานที่ผลิตให้ใกล้ชิดกับลูกค้า โดยที่บริษัทมีโรงงานผลิตอยู่สองแห่ง
เพื่อลดค่าใช้จ่ายในเรื่องค่าขนส่ง ตลอดจนการบริการที่สามารถสนองตอบต่อลูกค้า ได้รวดเร็ว
และประหยัด

ลักษณะลูกค้าและความสัมพันธ์

เป็นลูกค้าที่ซื้อผลิตภัณฑ์เพื่อนำไปผลิตต่อ ส่วนใหญ่จะเป็นลูกค้าที่ทำธุรกิจร่วมกันมานาน
และมีความสัมพันธ์ที่ดีต่อกัน และบริษัทฯ ได้จัดประเภทของลูกค้าออกเป็นกลุ่มๆ คือกลุ่มยานยนต์
กลุ่มเครื่องใช้ไฟฟ้า รวมทั้งกลุ่มแม่พิมพ์ และกลุ่มอื่นๆ

กลุ่มลูกค้าเป้าหมาย

เป็นลูกค้าที่เป็นผู้ประกอบชิ้นส่วนรถยนต์ หรือผลิตภัณฑ์ที่ใช้ชิ้นส่วนพลาสติกอุตสาหกรรม เป็นต้น
ส่วนมากจะเป็นอุตสาหกรรมต่อเนื่อง ที่ผลิตแม่พิมพ์เพื่อฉีดพลาสติก

การจำหน่ายและช่องทางการจำหน่าย

จำหน่ายให้โรงงานอุตสาหกรรม ซึ่งนำไปประกอบเป็นชิ้นส่วนของสินค้าต่างๆ เช่น รถยนต์
เครื่องใช้ไฟฟ้า เป็นต้น โดยเป็นการจำหน่ายสินค้าภายในประเทศ ไม่มีการจำหน่ายไปต่างประเทศ

สัดส่วนการจำหน่ายในระยะเวลา 3 ปีที่ผ่านมา
มีสัดส่วนร้อยละของยอดขายรวมแบ่งตามกลุ่มลูกค้าหรือผลิตภัณฑ์ ได้ดังนี้

กลุ่มผลิตภัณฑ์ ปี2552 % ปี 2551 % ปี 2550 %

1.  ชิ้นส่วนพลาสติก 95 92 89

2.  ผลิตแม่พิมพ์ 5 8 11

รวม 100 100 100

  สภาพการแข่งขันภายในอุตสาหกรรม

- กลุ่มอุตสาหกรรมรถยนต์ มีสภาพการแข่งขันรุนแรง
เนื่องจากกำลังการผลิตภายในอุตสาหกรรมมีจำนวนมาก

จำนวนและขนาดของคู่แข่ง คู่แข่งหลักที่สำคัญประมาณ 3 ราย แยกเป็นขนาดใหญ่ 2 ราย
และขนาดกลาง 1 รายเมื่อเทียบกับบริษัท

- กลุ่มอุตสาหกรรมรถจักรยานยนต์ สภาพการแข่งขัน ส่วนใหญ่กลุ่มทุนจากญี่ปุ่นยังคงได้เปรียบ
เนื่องจากลูกค้าส่วนใหญ่ยังคงให้ความสำคัญอยู่มาก

จำนวนและขนาดของคู่แข่ง คู่แข่งหลักที่สำคัญประมาณ 3 ราย แยกเป็นขนาดใหญ่ 2 ราย
และขนาดกลาง 1 รายเมื่อเทียบกับบริษัท

- กลุ่มอุตสาหกรรมเครื่องใช้ไฟฟ้าและอิเล็กทรอนิคส์ สภาพการแข่งขันรุนแรงมาก
โดยเฉพาะอย่างยิ่งกลุ่มทุนจากประเทศเกาหลีและไต้หวัน เข้ามาบุกตลาดภายในประเทศไทย
โดยมุ่งใช้กลยุทธ์ทางด้านราคาเป็นจุดแข็งในการตอบสนองความต้องการของลูกค้า

จำนวนและขนาดของคู่แข่ง คู่แข่งหลักที่สำคัญประมาณ 2 ราย แยกเป็นขนาดใหญ่ 1 ราย
และขนาดกลาง 1 รายเมื่อเทียบกับบริษัท

- กลุ่มอุตสาหกรรมอื่นๆ อาทิเช่น อุตสาหกรรมเครื่องใช้ในครัวเรือน
อุตสาหกรรมเครื่องสุขภัณฑ์อุตสาหกรรมเฟอร์นิเจอร์ มีสภาพการแข่งขันค่อนข้างน้อย

จำนวนและขนาดของคู่แข่ง คู่แข่งหลักที่สำคัญประมาณ 2 ราย แยกเป็นขนาดใหญ่ 1 ราย
และขนาดกลาง 1 รายเมื่อเทียบกับบริษัท

แนวโน้มภาวะอุตสาหกรรมและสภาพการแข่งขันในอนาคต

จากภาวะเศรษฐกิจที่ตกต่ำลงทั่วโลก ส่งผลให้คำสั่งซื้อลดลงมาก
โดยเฉพาะอุตสาหกรรมด้านยานยนตร์ และเครื่องใช้ไฟฟ้า ซึ่งเป็นตลาดหลักของบริษัทฯ
ทำให้บริษัทฯ ต้องลดกำลังการผลิตลง โดยเฉพาะในช่วงครึ่งปีแรกของปี 2552

โดยปีนี้จะเน้นการพัฒนาปรับปรุงภายในด้านการลดต้นทุน การควบคุมคุณภาพ
การส่งมอบสินค้าและการบริการ

(3) การจัดหาผลิตภัณฑ์หรือบริการ

ที่อยู่ของบริษัทมีโรงงานอุตสาหกรรมผลิตพลาสติก มีจำนวน 2 โรงงาน ซึ่งตั้งอยู่ที่

1.  เลขที่ 11/1 หมู่ที่ 14 เขตนิคมอุตสาหกรรมบางชัน ถ.เสรีไทย แขวงมีนบุรี เขตมีนบุรี
    กรุงเทพฯ 10510

2.  เลขที่ 99 หมู่ 5 ถ.บางนา-ตราด (กม.38) ต.บางสมัคร อ.บางปะกง จ.ฉะเชิงเทรา

อุตสาหกรรมการผลิตพลาสติก

(ก) กำลังการผลิต

ปี 2552 ปี 2551 ปี 2550

กำลังการผลิตเต็มที่

ชั่วโมงการทำงานของเครื่องจักร (ช.ม.) 665,760 650,496 794,112

ปริมาณการผลิตจริง

ชั่วโมงการทำงานของเครื่องจักร (ช.ม.) 399,456 429,327 491,611

อัตราการใช้กำลังการผลิต % 60 66 62

อัตราการเพิ่ม (ลด) ของปริมาณการผลิต % -6 6 -24

จำนวนกะ ที่ผลิตได้คือ 3 กะ จำนวนกะที่ผลิตจริง คือ 3 กะ

นโยบายการผลิตที่สำคัญ บริษัทมุ่งเน้นประสิทธิภาพในการผลิตสินค้าที่มีคุณภาพ

ส่งมอบตามกำหนดเวลา

การจัดหาวัตถุดิบและผู้จำหน่าย

วัตถุดิบที่สำคัญ คือ เม็ดพลาสติก ไม่สามารถที่จะหาวัสดุอื่นมาทดแทนได้ ซึ่ง

แหล่งที่มาของวัตถุดิบ มีการสั่งซื้อจากในประเทศ และต่างประเทศ ทั้งนี้

 ผลการเปลี่ยนแปลงเทคโนโลยี ไม่มีผลกระทบ ต่อการใช้วัตถุดิบ

สภาพปัญหาเกี่ยวกับการใช้วัตถุดิบ

ปัญหาสำคัญที่จะมีผลกระทบต่อวัตถุดิบคือราคาน้ำมันและค่าเงินบาทซึ่งอาจทำให้เกิดการเปลี่ยนแปลงราคาของเม็ดพลาสติก
ที่จะมีแนวโน้มสูงขึ้น

ทั้งนี้ไม่มีต้นทุนวัตถุดิบชนิดใดชนิดหนึ่ง สูงกว่าร้อยละ 50 ของต้นทุนการผลิตรวม

 ผู้จำหน่ายวัตถุดิบและ จำนวนสัดส่วนการซื้อภายในประเทศและต่างประเทศ

สัดส่วนในการสั่งซื้อวัตถุดิบภายในประเทศ 99 % โดยสั่งซื้อจากผู้จำหน่ายมากกว่า 30 ราย

สัดส่วนในการซื้อวัตถุดิบจากต่างประเทศ 1 %

บริษัท ไม่มีการพึ่งพิงการซื้อวัตถุดิบจากผู้จำหน่ายรายใดรายหนึ่งเกินกว่าร้อยละ 30 ของ
มูลค่าการซื้อวัตถุดิบทั้งหมดที่ผ่านมาเป็นเวลา 3 ปี ติดต่อกัน

(ข) ผลกระทบต่อสิ่งแวดล้อม

อุตสาหกรรมการผลิตพลาสติก

ด้านการอนุรักษ์พลังงาน บริษัทฯ มีนโยบายให้หน่วยงานทำการวิเคราะห์
และทำการศึกษาถึงการใช้พลังงานไฟฟ้า โดยเน้นการใช้พลังงานอย่างประหยัด
และเกิดประสิทธิภาพมากยิ่งขึ้น และผลกระทบจากการสูญเสียพลังงานดังกล่าว ซึ่งเป็นไปตาม
พ.ร.บ. การส่งเสริมการอนุรักษ์พลังงาน พ.ศ. 2535
โดยจัดให้มีการอบรมให้พนักงานทุกคนมีส่วนร่วมในการทำกิจกรรมดังกล่าว
และจัดตั้งกรรมการอนุรักษ์พลังงาน

ด้านการจัดการด้านสิ่งแวดล้อม บริษัทฯ ได้มีการนำระบบการจัดการด้านสิ่งแวดล้อม หรือ ISO
14001 เข้ามาใช้ โดยมุ่งเน้นให้องค์กรมีการควบคุมและพัฒนา
ปรับปรุงการปฏิบัติงานให้สอดคล้องกับกฎหมาย กฎระเบียบต่างๆ และรักษาสิ่งแวดล้อมอย่างต่อเนื่อง

ด้านความปลอดภัย อาชีวอนามัย และสภาพแวดล้อมในการทำงาน บริษัทฯ
ได้มีการตรวจสอบระบบป้องกัน และระงับอัคคีภัย โดยให้พนักงานได้ฝึกซ้อมดับเพลิง
และจัดตั้งคณะกรรมการความปลอดภัยอาชีวอนามัย และสภาพแวดล้อมในการทำงาน
โดยได้กำหนดเป็นนโยบายของบริษัทฯ
รวมทั้งมีการรณรงค์เผยแพร่ตามวารสารและทำแผ่นป้ายแสดงสถิติอุบัติเหตุติดป้ายประกาศให้พนักงานทราบ
นอกจากนี้บริษัทฯ ได้ดำเนินการยกระดับการจัดการด้านความปลอดภัยและอาชีวอนามัยโดยร่วมมือกับ
บริษัท โตโยต้ามอเตอร์ เอเชีย แปซิฟิค เอ็นจิเนียริ่ง แอนด์ แมนูแฟคเจอร์ริ่ง จำกัด
ในการดำเนินการโครงการ CCCF
โดยให้พนักงานมีส่วนร่วมค้นหาอันตรายและสร้างจิตสำนึกในด้านความปลอดภัย
ซึ่งจากการประเมินผลบริษัทฯ ได้มีการจัดการอยู่ในเกณฑ์ที่ดี

ด้านการกำจัดสิ่งปฏิกูลหรือวัสดุที่ไม่ใช้แล้ว บริษัทฯ
ได้ดำเนินการขออนุญาตกรณีการนำสิ่งปฏิกูลหรือวัสดุเหลือใช้แล้วซึ่งมีลักษณะและคุณสมบัติเป็นไปตามประกาศกระทรวงอุตสาหกรรมฉบับที่
1 (พ.ศ.2541) และฉบับที่ 6 (พ.ศ. 2540) ออกนอกบริเวณโรงงานทุกครั้งก่อนนำไปกำจัด

สรุป ผลกระทบต่อสิ่งแวดล้อมได้ดำเนินการปฏิบัติจริงในระยะเวลา 3 ปีที่ผ่านมา
เป็นไปตามที่กฎหมายกำหนดอย่างเคร่งครัด

ข้อพิพาทหรือถูกฟ้องร้องเกี่ยวกับสิ่งแวดล้อม ไม่มี

(4) งานที่ยังไม่ส่งมอบ

 ไม่มี 

  ข. บริษัทหลักโรงงานอุตสาหกรรมประเภทยาง

(1) ลักษณะผลิตภัณฑ์ประเภทยาง

บริษัทฯ ได้ดำเนินธุรกิจทางด้านอุตสาหกรรมการผลิตยางยืด (Elastic Manufacture)
มายาวนานกว่า 36 ปี ภายใต้เครื่องหมายการค้าตรา “VENUS” ผลิตภัณฑ์ของบริษัทฯ
ได้รับการรับรองมาตรฐาน OEKO-TEX STANDARD100 ทุกปี และปี 2552 ทางบริษัทฯ
เริ่มปรับปรุงผลิตภัณฑ์ตามมาตรฐานของ EU FLOWER และผลิตภัณฑ์ส่วน Elastic Webbing
ได้รับการรับรองทางการแพทย์ตามมาตรฐานขององค์การอาหารและยา (อย.)

ผลิตภัณฑ์ของบริษัทประกอบด้วย

1. เส้นยางยืด และแถบยางยืด (Rubber Thread and Rubber Tape)
นำไปเพื่อผลิตเป็นส่วนขอบขา และขอบเอวผ้าอ้อมเด็ก และผู้ใหญ่ (Baby Diaper & Adult
Diaper ) และใช้เป็นส่วนประกอบของผ้าอนามัย (Sanitary Napkin)
แถบยางยืดนำไปผลิตเป็นส่วนประกอบของชุดว่ายน้ำที่ต้องใช้ยางยืดเป็นส่วนประกอบ,
ขอบหมวกคลุมผมอาบน้ำ และอื่นๆ รวมทั้งยังเป็นวัตถุดิบที่ใช้ในการผลิตผลิตภัณฑ์ Elastic Braid
, Elastic Webbing และ Covering Yarn อีกด้วย

2. สายยางยืดถัก (Elastic Braid) ผลิตเพื่อใช้กับผลิตภัณฑ์เสื้อผ้าสำหรับเด็ก,
ขอบเอวกางเกงนอนทั้งเด็กและผู้ใหญ่ , ขอบเอวและขอบขาชุดชั้นในสุภาพบุรุษและสตรี และอื่นๆ
ตามความต้องการของลูกค้า

3. สายยางยืดทอ (Elastic Webbing) และเส้นยางหุ้ม (Covering Yarn )
ผลิตเพื่อใช้เป็นส่วนประกอบของชุดชั้นในสุภาพบุรุษ และสตรี, เสื้อผ้าสำหรับเด็กและผู้ใหญ่
และอุปกรณ์เครื่องใช้ต่างๆ ตามความต้องการของลูกค้า

บริษัท ไม่มีปัจจัยสำคัญใดที่มีผลกระทบต่อโอกาส หรือการประกอบธุรกิจ

(2) การตลาด และภาวะการแข่งขัน

ตลาดต่างประเทศเป็นตลาดหลัก โดยมีสัดส่วนรายได้ร้อยละ 67
สำหรับตลาดในประเทศมีสัดส่วนรายได้ร้อยละ 33 รายได้จากผลิตภัณฑ์เส้นยางยืด และแถบยางยืด
มีรายได้จากการขายร้อยละ 73 ส่วนสำหรับผลิตภัณฑ์ยางยืดถักคิดเป็นร้อยละ 12
และผลิตภัณฑ์ยางยืดทอ คิดเป็นร้อยละ 15

 กลยุทธ์การแข่งขัน 

บริษัทฯ ให้ความสำคัญต่อผลกระทบที่อาจจะเกิดขึ้นจากสภาวะเศรษฐกิจของโลกที่หดตัว
จึงได้วางแผนในการปรับตัวและรองรับสถานการณ์ต่างๆ ที่จะเกิดขึ้น
โดยการมุ่งศึกษาวิจัยและพัฒนาผลิตภัณฑ์ใหม่ออกสู่ตลาด ประกอบกับการแสวงหาตลาดใหม่ๆ
เพิ่มมากขึ้นด้วย โดยอาศัยจุดเด่นทางด้านคุณภาพและมาตรฐาน ประกอบกับราคาที่สมเหตุสมผล
(Rational Price) เป็นปัจจัยหลักในการขับเคลื่อน นอกจากนี้
ได้มีการจัดทำกิจกรรมลูกค้าสัมพันธ์ ซึ่งมุ่งเน้นในการตอบสนองความต้องการของลูกค้า
เพื่อให้ลูกค้าเกิดความพึงพอใจและมั่นใจในคุณภาพสินค้าและบริการ

 ลักษณะของลูกค้า

แบ่งออกได้เป็น 2 ประเภทคือ

1.  โรงงานผู้ผลิต (MANUFACTURER) ซึ่งเป็นผู้ผลิตสินค้าประเภทต่างๆ สู่ท้องตลาด

2.  ผู้ค้าคนกลาง (TRADING COMPANY) ซึ่งประกอบด้วย ผู้ขายส่ง ผู้ขายปลีก
    หรือบริษัทตัวแทนจำหน่าย

ลักษณะความสัมพันธ์กับลูกค้า

เป็นลูกค้าเก่าที่ติดต่อซื้อขายกับบริษัทฯ มานาน และบริษัทมีการให้คำปรึกษารวมทั้งข้อเสนอแนะต่างๆ
ให้กับลูกค้าเพื่อให้เกิดความพึงพอใจ

ลูกค้าเป้าหมาย

กลุ่มลูกค้าเป้าหมาย คือ กลุ่มลูกค้าที่เลือกความคุ้มค่า
ซึ่งให้ความสำคัญทางด้านคุณภาพความปลอดภัยของผลิตภัณฑ์
ตลอดจนการรับรองคุณภาพมากกว่ากลุ่มลูกค้าที่ต้องการสินค้าราคาถูก สามารถแบ่งกลุ่มลูกค้าได้ 3
กลุ่มใหญ่ๆ ดังนี้

1.  ผู้ผลิตผ้าอ้อมสำเร็จรูป (Diaper)

2.  ผู้ผลิตเครื่องแต่งกาย (Apparel)

  3. ผู้จัดจำหน่าย ได้แก่ผู้ค้าปลีก และผู้ค้าส่ง

  การจำหน่ายและช่องทางการจำหน่าย

ด้านการจำหน่ายสินค้า บริษัทฯ ได้ทำการติดต่อกับลูกค้าโดยตรง
ประกอบกับการสร้างสัมพันธภาพที่ดีต่อคู่ค้าต่างๆ จึงก่อให้เกิดพันธมิตรทางการค้า
ซึ่งได้ช่วยแนะนำผลิตภัณฑ์ของบริษัทฯ จากลูกค้าเดิมที่มีอยู่สู่ลูกค้ารายใหม่
ซึ่งเป็นอีกช่องทางหนึ่งที่ช่วยกระจายสินค้าออกสู่ตลาดเพิ่มมากขึ้น

แนวโน้มภาวะอุตสาหกรรม และสภาพการแข่งขันในอนาคต

จากสภาวะเศรษฐกิจที่ถดถอยทั่วโลกโดยเฉพาะสหรัฐอเมริกาทำให้อุตสาหกรรมต่างๆ
ได้รับผลกระทบ สำหรับบริษัทฯ
อุตสาหกรรมเสื้อผ้าเครื่องนุ่งห่มเป็นตลาดที่มีนัยสำคัญและได้รับผลกระทบค่อนข้างมาก
เนื่องจากกลุ่มลูกค้าดังกล่าว ต่างเป็นผู้ผลิตเสื้อผ้าส่งออกไปยังตลาดสหรัฐฯ

แนวโน้มในอนาคตของอุตสาหกรรมเสื้อผ้าเครื่องนุ่งห่ม
จะเหลือเพียงผู้ประกอบการที่มีศักยภาพสูงจำนวนไม่มากรายที่จะสามารถแข่งขันในตลาดได้
ประกอบกับผู้ผลิตในต่างประเทศได้ให้ความสำคัญในการย้ายฐานการผลิตจากเดิมมาสู่ทวีปเอเชียมากขึ้น
ทำให้ระดับการแข่งขันในอนาคตเพิ่มมากขึ้น
ผู้ผลิตจะต้องมีการพัฒนาทั้งในส่วนของการใช้ทรัพยากรให้เกิดประสิทธิภาพสูงสุด
เพื่อให้เกิดต้นทุนที่สามารถแข่งขันได้
รวมถึงทางด้านของคุณภาพผลิตภัณฑ์ต้องปฏิบัติให้ได้ตามข้อกำหนดของมาตรฐานสากลต่างๆ
นอกจากนี้ยังต้องให้ความสำคัญเกี่ยวกับผลกระทบต่อสิ่งแวดล้อมมากขึ้น

ทางบริษัทฯ ยังคงมุ่งมั่นที่จะพัฒนาให้ธุรกิจมีศักยภาพในการแข่งขันและเติบโตอย่างยั่งยืน
ประกอบกับการเอาใจใส่ป้องกันมิให้เกิดผลกระทบต่อสังคม

  (3) การจัดหาผลิตภัณฑ์หรือบริการ

  บริษัทฯ มีที่ตั้งโรงงาน 2 แห่ง

1. เลขที่ ง.1 หมู่ที่ 13 ถนนเสรีไทย แขวงมีนบุรี เขตมีนบุรี กรุงเทพ 10510 จำนวนโรงงาน
ทั้งหมดมี 5 หลัง ประกอบด้วยอาคารโรงงาน 3 หลัง อาคารคลังวัตถุดิบและคลังวัสดุ 1 หลัง
อาคารคลังสินค้า 1 หลัง

2.เลขที่ 99 หมู่ 5 ถนนบางนา-ตราด (ก.ม.38) ตำบลบางสมัคร อำเภอบางปะกง
จังหวัดฉะเชิงเทรา ประกอบด้วยอาคารโรงงานทั้งหมด 2 หลัง

  ซึ่งมีรายละเอียดการผลิตคือ

(ก) กำลังการผลิต

ปริมาณการผลิตรวม (หน่วย 1:1,000)

ปริมาณการผลิตจริง หน่วย ปี 2552 ปี 2551 ปี 2550

เส้นยาง, แถบยาง ,สายยางยืด กิโลกรัม 5,666 5,691 5,701

บริษัทมีนโยบายการผลิตที่สำคัญคือ “ สร้างความพึงพอใจให้ลูกค้า พัฒนาคุณภาพผลิตภัณฑ์
สร้างสรรบุคลากร และใส่ใจสิ่งแวดล้อม ”
ในส่วนการผลิตได้บริหารต้นทุนเพื่อให้ผลิตภัณฑ์ของบริษัทสามารถสู้กับคู่แข่งขันทั้งตลาดในประเทศและต่างประเทศได้
รวมทั้งมีการส่งเสริมและพัฒนาความรู้ ความชำนาญ
และทักษะในการปฏิบัติงานของพนักงานอย่างต่อเนื่องสม่ำเสมอ
ด้วยการจัดฝึกอบรมภายในและส่งไปรับการฝึกอบรมภายนอก
เพื่อพัฒนาความสามารถในการตอบสนองต่อการปรับองค์กรไปสู่องค์กรแห่งการเรียนรู้
ดูแลและเอาใจใส่พนักงานทุกระดับชั้นให้มีขวัญและกำลังใจในการปฏิบัติงานที่ดี

การจัดหาวัตถุดิบและผู้จำหน่ายวัตถุดิบ

วัตถุดิบหลักที่ใช้ในการผลิต คือยางธรรมชาติเป็นวัตถุดิบหลักสำคัญที่ใช้ในการผลิต โดยบริษัท
ได้ซื้อวัตถุดิบจากบริษัทในกลุ่มโดยมีแหล่งวัตถุดิบที่จังหวัดจันทบุรี และจังหวัดตราด
วัตถุดิบที่ใช้ส่วนใหญ่ ซื้อภายในประเทศและเพื่อจำกัดความหลากหลาย
ซึ่งอาจส่งผลกระทบถึงคุณภาพของผลิตภัณฑ์ จึงได้สั่งซื้อจากบริษัทในกลุ่ม
ทำให้ไม่มีปัญหาทางด้านคุณภาพของวัตถุดิบ
ส่วนทางด้านราคายางพาราเป็นไปตามภาวะความต้องการของตลาดโลก

ปัญหาการขาดแคลนวัตถุดิบ คาดว่าจะไม่เกิดขึ้นง่าย เพราะวัตถุดิบหลักคือยางพารา
เป็นวัตถุดิบที่ผลิตเองภายในประเทศ ซึ่งมีอยู่หลายจังหวัด
และประเทศไทยเป็นประเทศที่ผลิตได้มากที่สุดในโลก

ผลการเปลี่ยนแปลงเทคโนโลยีต่อการใช้วัตถุดิบ
เทคโนโลยี่การผลิตที่ใช้ยางยืดเป็นวัตถุดิบในการผลิตเสื้อผ้า
และสิ่งทอยังไม่มีการเปลี่ยนแปลงที่โดดเด่นเป็นนวัตกรรมใหม่ ซึ่งบริษัทฯ
คาดว่าในอนาคตอันใกล้นี้ไม่มีการเปลี่ยนแปลงเทคโนโลยี จึงไม่มีปัญหาต่อการใช้วัตถุดิบ

สัดส่วนการซื้อวัตถุดิบในประเทศ ปี 2552 เท่ากับ 95.17 %

สัดส่วนการซื้อวัตถุดิบต่างประเทศ ปี 2552 เท่ากับ 4.83 %

  (ข). ผลกระทบต่อสิ่งแวดล้อม

กระบวนการผลิตที่อาจมีผลกระทบต่อสิ่งแวดล้อม ได้แก่การกำจัดสิ่งปฏิกูลที่ไม่ใช้แล้ว
ประเภทขยะอันตราย และไม่อันตราย การเกิดน้ำเสีย การสิ้นเปลืองพลังงาน
และทรัพยากรธรรมชาติ ,ฝุ่นละอองที่เกิดในกระบวนการผลิตและไอระเหยจากสารเคมีโทลูอีน
เป็นต้น

ในเรื่องการดำเนินการเพื่อลดผลกระทบนั้น บริษัทฯ
ได้มีมาตรการในการแก้ไขและป้องกันผลกระทบดังกล่าว
โดยการจัดทำระบบมาตรฐานการจัดการสิ่งแวดล้อม ISO 14001
เพื่อควบคุมกิจกรรมที่อาจก่อให้เกิดผลกระทบต่อสิ่งแวดล้อม เช่น

การกำจัดสิ่งปฏิกูลและวัสดุที่ไม่ใช้แล้ว โดยแยกการกำจัดดังนี้

1.ของเสียประเภทขยะอันตรายได้ให้บริษัทที่ได้รับอนุญาตจากกระทรวงอุตสาหกรรมเป็นผู้ดำเนินการกำจัด

  2.ของเสียประเภทขยะไม่อันตราย
  ได้ให้บริษัทที่ได้รับอนุญาตจากกระทรวงอุตสาหกรรมเป็นผู้ดำเนินการกำจัดโดยวิธีฝังกลบ

การบำบัดน้ำเสีย โดยใช้ระบบบำบัดน้ำเสีย แบบ ACTIVATED SLUDGE
และได้มีการควบคุมระบบน้ำทิ้งก่อนที่จะปล่อยออกนอกโรงงาน
ทั้งนี้มีการส่งน้ำไปวิเคราะห์เป็นประจำทุกเดือน เพื่อดำเนินการควบคุมไม่ให้มีค่าเกินมาตรฐาน

การสิ้นเปลืองทรัพยากรธรรมชาติ โดยเข้าร่วมโครงการอนุรักษ์พลังงานกับกรมส่งเสริมอุตสาหกรรม
และสถาบันสิ่งแวดล้อมไทย
ซึ่งทำการจัดตั้งทีมอนุรักษ์พลังงานร่วมกับที่ปรึกษาเพื่อสำรวจและวิเคราะห์หามาตรการต่างๆ
ในการอนุรักษ์พลังงานในโรงงาน

การลดปริมาณการใช้น้ำในกระบวนการล้างยาง ด้วยวิธี Recycle
เพื่อนำน้ำที่กรองแล้วกลับมาใช้อีกครั้ง

การกำจัดฝุ่นที่ฟุ้งกระจายในสถานที่ทำงาน
โดยวิธีการติดตั้งระบบดูดฝุ่นด้วยวิธีการติดตั้งไซโคลนดูดฝุ่น ในจุดที่มีการฟุ้งกระจายของฝุ่นมาก
และเปลี่ยนกระบวนการเทแป้งของเครื่องจักรเป็นระบบปิด
เพื่อควบคุมไม่ให้เกินมาตรฐานที่กฎหมายกำหนด

ไอระเหยจากสารเคมีโทลูอีน
โดยการติดตั้งเครื่องดูดกลิ่นโทลูอีนจากกระบวนการล้างใบมีดและอะไหล่
เพื่อกำจัดไอระเหยและกลิ่นของโทลูอีนภายในสถานที่ที่ปฏิบัติงานไม่ให้เกินมาตรฐานที่กฎหมายกำหนด

ผลการปฏิบัติจริงในระยะ 3 ปีที่ผ่านมา เป็นไปตามที่กฎหมายกำหนด โดยมีค่าใช้จ่ายดังนี้

หน่วย : ล้านบาท ปี 2552 ปี 2551 ปี 2550

- ค่าใช้จ่ายดำเนินการเพื่อลดผลกระทบต่อสิ่งแวดล้อม 0.72 0.85 0.95

บริษัท ไม่มีข้อพิพาท หรือถูกฟ้องร้องเกี่ยวกับสิ่งแวดล้อม

(4) งานที่ยังไม่ส่งมอบ : ไม่มี

 4.1.3 ธุรกิจชิ้นส่วนอิเล็กทรอนิกส์ และคอมพิวเตอร์

  บริษัทหลักประเภทผลิตภัณฑ์คอมพิวเตอร์ และอุปกรณ์ต่อเนื่อง

1.  ลักษณะผลิตภัณฑ์หรือบริการ

บริษัทดำเนินธุรกิจรับจ้างประกอบผลิตภัณฑ์อิเล็กทรอนิกส์ประเภทสื่อเก็บข้อมูลคอมพิวเตอร์ Hard
Disk Drive และชิ้นส่วนของ Hard Disk Drive ให้กับบริษัท Hitachi Global Storage
Technology Thailand (Hitachi GST) โดยมีข้อจำกัดบางประการในสัญญาระหว่างบริษัท
และ Hitachi GST. ในเรื่องการรับจ้างผลิตหรือผลิตเพื่อจำหน่ายผลิตภัณฑ์ Hard Disk Drive

(2) การตลาดและภาวะการแข่งขัน

(ก) นโยบายและลักษณะการตลาดของผลิตภัณฑ์

กลยุทธ์การแข่งขัน

บริษัทต้องพยายามรักษาความพึงพอใจของลูกค้าไว้ให้มากที่สุด
ทั้งในด้านการควบคุมคุณภาพของผลิตภัณฑ์ที่รับจ้างประกอบ
การพยายามลดต้นทุนค่าใช้จ่ายในการผลิตต่อหน่วยให้ได้ต่ำมากที่สุด โดยใช้ Lean
Manufacturing

ลักษณะของลูกค้าและกลุ่มลูกค้าเป้าหมาย

ลักษณะของลูกค้า : ลูกค้าของบริษัทมีเพียงรายเดียวคือ บริษัท Hitachi Global Storage
Thailand จึงทำให้ลูกค้าสามารถมีอำนาจต่อรองทางการค้ากับบริษัทได้สูง
โดยบริษัทได้พยายามรักษาลูกค้าปัจจุบันให้ดีที่สุด

การจำหน่ายและช่องทางการจำหน่าย

ผลิตภัณฑ์ที่ทางบริษัทรับจ้างประกอบทั้งหมดได้ส่งออกไปจำหน่ายยังต่างประเทศ
โดยทางลูกค้าของบริษัทจะเป็นผู้ดำเนินการจัดหาช่องทางจำหน่ายทั้งหมดโดยบริษัทดำเนินการผลิตตามที่ลูกค้ากำหนด

  (ข) สภาพการแข่งขันภายในอุตสาหกรรม

สภาพการแข่งขันในธุรกิจของสินค้า Hard Disk Drive
นั้นปัจจุบันลูกค้าของบริษัทต้องแข่งขันในเรื่องส่วนแบ่งการตลาด Hard Disk Drive
ซึ่งมีคู่แข่งอยู่จำนวนหลายราย และมีความเข้มแข็ง อาทิเช่น Seagate,Western Digital และ
Sumsung ซึ่งหากลูกค้าไม่สามารถแข่งขันในเรื่องส่วนแบ่งตลาดได้ก็มีผลกระทบต่อบริษัทเช่นเดียวกัน

สำหรับบริษัทเอง ก็ต้องเผชิญกับการแข่งขันกับคู่แข่งทั้งภายในประเทศ
ซึ่งเป็นโรงงานผลิตของลูกค้าเอง และในต่างประเทศ เช่น จีน
ซึ่งมีกำลังการผลิตและความพร้อมที่สูงกว่าบริษัท

นโยบายการผลิตที่สำคัญ คือการปฏิบัติตามข้อกำหนดการผลิตที่ลูกค้ากำหนดอย่างเคร่งครัด
เพื่อรักษาระดับคุณภาพให้ตรงความต้องการของลูกค้า นอกจากนี้บริษัท
ยังได้รับการรับรองมาตรฐานอุตสาหกรรม ISO 9001, ISO14001 , TIS 18001
และมาตรฐานแรงงานไทย 2546 (TLS 8001)

(3) การจัดหาผลิตภัณฑ์หรือบริการ

โรงงานประกอบชิ้นส่วนอิเล็กทรอนิคส์ คอมพิวเตอร์ มีจำนวน 1 โรงงาน ตั้งอยู่ที่ เขตศรีราชา
เลขที่ 336 หมู่ 10 ถ.สุขุมวิท ต.บางพระ อ.ศรีราชา จ.ชลบุรี 20210

(ก) กำลังการผลิต

ปี 2552

กำลังการผลิตและปริมาณการผลิต (ชิ้น) 22,000,000

จำนวนที่สามารถผลิตได้จริง (ชิ้น) 18,800,000

อัตราการใช้กำลังการผลิต 85.5 %

อัตราการเพิ่ม (ลด) ของปริมาณการผลิต ( 6 % )

จำนวนกะที่สามารถผลิตได้ คือ 3 กะ

จำนวนกะที่ผลิตจริง คือ 3 กะ

การจัดหาวัตถุดิบและผู้จำหน่ายวัตถุดิบ

เนื่องจากอุตสาหกรรมผลิตชิ้นส่วนอิเล็กทรอนิคส์ คอมพิวเตอร์นี้ ลูกค้าเป็นผู้จัดหาวัตถุดิบให้บริษัทฯ
ทั้งหมด บริษัทฯ จึงไม่มีภาระด้านนี้

(ข). ผลกระทบต่อสิ่งแวดล้อม

บริษัทฯ ได้ดำเนินการประเมินความเสี่ยง และผลกระทบด้านสิ่งแวดล้อม อาชีวอนามัย
และความปลอดภัย อันสืบเนื่องมาจากการดำเนินกิจกรรมการผลิตภายในโรงงาน
โดยมีความเสี่ยงและผลกระทบที่อาจเกิดขึ้นดังนี้

ผลกระทบด้านสิ่งแวดล้อม ได้แก่

1. การปล่อยน้ำเสียลงสู่สิ่งแวดล้อม

2. การปล่อยมลพิษออกสู่บรรยากาศ

3. การเกิดขยะ

4. การใช้ทรัพยากรธรรมชาติ

ผลกระทบด้านชีวอนามัยและความปลอดภัยได้แก่

1. ลักษณะการปฏิบัติงานที่เสี่ยงต่อการบาดเจ็บและเจ็บป่วย

2. สภาพพื้นที่ หรือสิ่งแวดล้อมในการทำงานที่อาจไม่ก่อให้เกิดความปลอดภัย

3. เครื่องจักร เครื่องมือ หรืออุปกรณ์ ที่อาจไม่ก่อให้เกิดความปลอดภัย

ทั้งนี้ บริษัทฯ ได้มีมาตรการป้องกันผลกระทบดังกล่าวมิให้เกิดขึ้นกับพนักงานและสิ่งแวดล้อม
โดยติดตั้งระบบบำบัดน้ำเสีย ระบบเฝ้าติดตาม และระบบตรวจสอบเครื่องมือเครื่องจักรต่างๆ
อย่างสม่ำเสมอ เพื่อควบคุมกิจกรรมที่อาจจะก่อให้เกิดผลกระทบต่อพนักงานหรือสภาพแวดล้อม

(4) งานที่ยังไม่ส่งมอบ ไม่มี เนื่องจากบริษัทฯ ไม่ได้ประกอบธุรกิจที่มีลักษณะเป็นโครงการ
การผลิตสินค้าของบริษัทฯ จะผลิตตามคำสั่งซื้อของลูกค้า
และส่งมอบทันทีเมื่อแล้วเสร็จซึ่งใช้เวลาไม่นาน

4.2 ธุรกิจพลังงาน

1. การเปลี่ยนแปลงที่สำคัญในปีที่ผ่านมา และผลการดำเนินงาน

แม้ว่าสถานการณ์ทางเศรษฐกิจโลกในปี 2552 ยังไม่ฟื้นตัวเต็มที่
แต่เศรษฐกิจของประเทศจีนมีการฟื้นตัวได้ดีกว่าประเทศอื่นๆ
และมีผลกระทบบ้างเฉพาะบางอุตสาหกรรมเท่านั้น ฉะนั้นโดยภาพรวมแล้ว
ความต้องการทางด้านพลังงานค่อนข้างมีเสถียรภาพ ทำให้ธุรกิจพลังงานไม่ได้รับผลกระทบมากนัก
ประกอบกับต้นทุนถ่านหินซึ่งเป็นวัตถุดิบหลักในการผลิตกระแสไฟฟ้า
มีราคาลดลงตามราคาน้ำมันในตลาดโลก
จึงมีผลทำให้ผลประกอบการจากการดำเนินงานด้านพลังงานในปรเทศจีน มีกำไรสูงกว่าปีที่ผ่านมา

แนวโน้มทางธุรกิจของปี 2553
ผลการดำเนินงานของธุรกิจผลิตกระแสไฟฟ้าขึ้นกับปัจจัยหลักของราคาถ่านหิน
ถ้าหากราคาถ่านหินมีเสถียรภาพเช่นปี 2552 ก็จะไม่มีผลกระทบต่อผลการดำเนินงาน
ในส่วนของการขายไอน้ำ
จะขยายตลาดไปสู่การขายส่งในอุตสาหกรรมที่ไม่ได้รับผลกระทบจากเศรษฐกิจโลกเช่น เคมี
ซึ่งกลับมีอุปสงค์ด้านไอน้ำเพิ่มขึ้น

2. ลักษณะผลิตภัณฑ์หรือบริการ

บริษัทฯ ลงทุนในโรงงานผลิตไฟฟ้าพลังงานถ่านหินทั้งหมด 8 โรงงาน ตั้งอยู่ในเขตมณฑลเจียงซู 2
โรงงาน มณฑลเจ้อเจียง 3 โรงงาน มณฑลเฮยหลงเจียง 1 โรงงาน
จะทำการผลิตกระแสไฟฟ้าและผลิตไอน้ำ ส่วนมณฑลยูนาน 2 โรงงาน ผลิตกระแสไฟฟ้าเท่านั้น
กระแสไฟฟ้าที่ผลิต ทางการไฟฟ้าท้องถิ่นหรือการไฟฟ้ามณฑลจะเป็นคนรับซื้อ
ตามปริมาณที่ทางโรงงานถูกกำหนดให้ผลิต และราคาจะถูกควบคุมโดยรัฐบาล ส่วนไอน้ำที่ผลิตได้
จะถูกส่งขายไปตามท่อที่วางไว้รอบอาณาเขตของโรงงาน ในราคาที่เห็นชอบโดยรัฐบาลท้องถิ่น ทั้งนี้
รัฐบาลจะกำหนดขอบเขตตำแหน่งที่ตั้งของแต่ละโรงไฟฟ้า ให้มีระยะห่าง เพื่อไม่ให้ทับซ้อนพื้นที่กัน
อนึ่ง เนื่องด้วยกระแสอนุรักษ์สิ่งแวดล้อมในปัจจุบัน
รัฐบาลกลางค่อนข้างเข็มงวดในการออกใบอนุญาตประกอบกิจการของโรงไฟฟ้า
เพื่อเป็นการควบคุมการผลิตและเผาผลาญถ่านหิน ควบคุมปริมาณการก่อให้เกิดก๊าซเรือนกระจก
ซึ่งเป็นผลให้ทำให้การจัดตั้งโรงไฟฟ้าพลังงานถ่านหินแห่งใหม่ เป็นไปได้ยากขึ้น

3. การตลาดและภาวะการแข่งขัน

สืบเนื่องจากราคาขายของกระแสไฟฟ้า ถูกกำหนดโดยรัฐบาลกลาง
จึงเป็นผลทำให้ไม่มีการแข่งขันทางด้านราคา
แต่มีการควบคุมอัตราปริมาณการใช้ถ่านหินต่อหน่วยการผลิตกระแสไฟฟ้า
ดังนั้นแต่ละโรงงานจึงต้องปรับปรุงประสิทธิภาพอัตราการใช้ถ่านหินเพื่อความอยู่รอดของโรงไฟฟ้า
ในอีกด้านหนึ่ง
ราคาไอน้ำซึ่งถูกกำหนดโดยรัฐบาลท้องถิ่นจะเป็นไปตามสูตรการคำนวณโดยอิงราคาถ่านหิน
จึงมีการปรับราคาเป็นระยะๆ ตามสถานการณ์ราคาของถ่านหิน
โรงงานอุตสาหกรรมจะเป็นลูกค้าที่มีความสำคัญอันดับต้นๆ ของผลิตภัณฑ์ไอน้ำ
ลูกค้ารายใหญ่ส่วนใหญ่จะเป็นโรงงานฟอกย้อม โรงงานเคมี และอื่นๆ
การวางขยายเครือข่ายท่อส่งไอน้ำ จะมีส่วนกำหนดในการเพิ่มขยายจำนวนลูกค้าในอนาคตเช่นกัน

4. การจัดหาผลิตภัณฑ์และบริการ

บริษัทฯ ลงทุนในโรงงานผลิตกระแสไฟฟ้าพลังงานถ่านหินทั้งหมด 8 แห่ง มีกำลังการผลิต

กระแสไฟฟ้าทั้งหมด 743 เมกกะวัตต์ และกำลังการผลิตไอน้ำรวม 3,635 ตันต่อชั่วโมง
ใช้วัตถุดิบถ่านหินในการผลิตทั้งหมด โดยส่วนใหญ่จะจัดหาจากทางภาคเหนือของจีน
รวมกับมีค่าขนส่งทางรถไฟ หรือทางเรือ
เนื่องจากสถานการณ์อุบัติภัยเหมืองถล่มที่เกิดขึ้นบ่อยครั้งมากในจีน
ทำให้รัฐบาลสั่งปิดเหมืองขนาดเล็กเป็นจำนวนมาก
เป็นผลกระทบทำให้ราคาถ่านหินปรับตัวเพิ่มขึ้นสูงมากในปีก่อนหน้านี้
ในช่วงดังกล่าวทางโรงไฟฟ้าจึงต้องจัดหาถ่านหินตามราคาตลาดในขณะนั้นๆ

ด้านผลกระทบต่อสิ่งแวดล้อม ทางโรงไฟฟ้าได้ทะยอยปรับปรุงเครื่องจักร
เพื่อควบคุมการปล่อยก๊าซเรือนกระจก ตามเป้าหมายและมาตรฐานที่ทางรัฐบาลกำหนดให้
ซึ่งโดยส่วนใหญ่สามารถบรรลุถึงเป้าหมายดังกล่าว

ปัจจัยความเสี่ยง

ตามสถานการณ์ปัจจุบัน ราคาถ่านหินเริ่มมีราคาสูงขึ้นเนื่องจากในฤดูหนาว จะมีโอกาสขาดแคลน
อันเนื่องมาจากการขนส่งที่ทำได้ลำบากขึ้น บริษัทฯ
มีมาตรการดำเนินการจัดซื้อถ่านหินจากบริษัทเหมืองขนาดใหญ่
กิจการลดความเสี่ยงโดยมีสัญญาระยะยาวเป็นการรับประกันว่าโรงงานจะมีแหล่งวัตถุดิบโดยไม่ขาดแคลน
อีกทั้งราคาก็จะมีเสถียรภาพด้วย

4.3 กลุ่มการลงทุนและอื่นๆ

ลักษณะของเงินลงทุน ส่วนใหญ่เป็นการลงทุนในบริษัทในกลุ่มที่ผลิตสินค้า
และลงทุนในโครงการประเทศจีน ซึ่งเป็นธุรกิจผลิตกระแสไฟฟ้าพลังความร้อนร่วม และธุรกิจ
ผลิตกรดมะนาว ซึ่งได้เปิดเผยข้อมูลข้างต้นไว้แล้ว นอกจากนี้
มีการลงทุนในธุรกิจโรงงานผลิตพรมรถยนต์ และโรงงานเคมีในประเทศจีน
และยังมีเงินลงทุนในบริษัทอื่นๆ โดยคำนึงถึงปัจจัยพื้นฐานของหลักทรัพย์นั้นๆ เป็นเกณฑ์
ประกอบกับผลตอบแทนจากการลงทุนด้วย
เนื่องจากเงินลงทุนเป็นประเภทธุรกิจที่ไม่มีการผลิตและไม่ต้องอาศัยการตลาดและการแข่งขัน
หรือจัดหาวัตถุดิบแต่อย่างใด นอกจากแหล่งเงินลงทุนที่มาจากทุนจดทะเบียน กำไรสะสม
และแหล่งเงินกู้เท่านั้น บริษัทจึงไม่มีข้อมูลเปิดเผยในเรื่องการผลิต การตลาด
และการแข่งขันในธุรกิจการลงทุน